รัฐบาลไทย-ข่าวทำเนียบรัฐบาล-คปภ.เพิ่มมาตรการเยียวยาน้ำท่วมใต้ “ตั้งศูนย์-เพิ่มชุดโมบายเคลื่อนที่”
วันศุกร์ที่ 27 มกราคม 2560
คปภ.เพิ่มมาตรการเยียวยาน้ําท่วมใต้ “ตั้งศูนย์-เพิ่มชุดโมบายเคลื่อนที่”
• สั่งด่วน..! สํานักงานคปภ. ภาค 8 (สุราษฎร์) – ภาค 9 (สงขลา) เป็นศูนย์ดําเนินการช่วยเหลือ
• ย้ําให้ยึดถือแนวปฏิบัติตามมาตรฐานการซ่อมรถยนต์ที่ถูกน้ําท่วมเพื่อป้องกันการเอาเปรียบประชาชนที่เดือดร้อน
ดร.สุทธิพล ทวีชัยการ เลขาธิการคณะกรรมการกํากับและส่งเสริมการประกอบธุรกิจประกันภัย (คปภ.) เปิดเผยว่า จากสถานการณ์น้ําท่วมฉับพลันในพื้นที่ 12 จังหวัดภาคใต้ ได้แก่ พัทลุง นราธิวาส ยะลา สงขลา ปัตตานี ตรัง สุราษฎร์ธานี นครศรีธรรมราช ชุมพร ระนอง กระบี่ และประจวบคีรีขันธ์ ซึ่งขณะนี้หลายจังหวัดยังมีน้ําท่วมขังและหลายจังหวัดถูกน้ําท่วมเป็นระลอกที่ 2 ส่งผลให้ประชาชนได้รับผลกระทบต่อชีวิต ทรัพย์สินและพืชผลทางการเกษตรได้รับความเสียหายเป็นจํานวนมาก สํานักงาน คปภ. มีความห่วงใยประชาชนที่ได้รับผลกระทบจากน้ําท่วมในครั้งนี้เป็นอย่างมาก ซึ่งก่อนหน้านี้ได้ออกมาตรการ 7 ข้อ ด้านประกันภัยเพื่อเป็นการใช้ระบบประกันภัยเข้าไปช่วยเหลือประชาชนที่ประสบภัยน้ําท่วมครั้งนี้แล้ว และจากการที่ตนได้ออกคําสั่งแต่งตั้งคณะทํางานช่วยเหลือผู้เอาประกันภัยและผู้ได้รับผลกระทบจากสถานการณ์น้ําท่วม พร้อมทั้งได้สั่งการให้บริษัทประกันภัยสรุปรายงานความเสียหาย การจ่ายค่าสินไหมทดแทนจากสถานการณ์น้ําท่วมครั้งนี้ ส่งให้สายคุ้มครองสิทธิประโยชน์ สํานักงานคปภ.ทุกวันศุกร์ เพื่อประสานความร่วมมือด้านข้อมูลการจัดทําประกันภัยของผู้ประสบภัย ประสานงานการสํารวจภัย และการประเมินความเสียหาย รวมทั้งรวบรวมข้อมูลความเสียหาย ประสานติดตาม เร่งรัด ให้มีการชดใช้ค่าสินไหมทดแทน รวดเร็ว ถูกต้อง และเป็นธรรม
โดยข้อมูลล่าสุด (วันที่ 26 มกราคม 2560) พบว่ามีความเสียหายต่อชีวิตและทรัพย์สิน 1,856 รายการ ประเมินความเสียหาย 559,961,758 บาท โดยรถยนต์ที่ทําประกันภัยได้รับความเสียหาย 1,631 คัน ประเมินความเสียหาย 139,272,122 บาท ประกันภัยการเสี่ยงภัยทรัพย์สิน (IAR) 104 ราย ประเมินความเสียหาย409,164,593 บาท ประกันอัคคีภัย (ที่อยู่อาศัยที่ให้ความคุ้มครองภัยน้ําท่วม) 69 ราย ประเมินความเสียหาย 3,911,334 บาท ประกันอัคคีภัย (อาคารพาณิชย์/SME) 49 ราย ประเมินความเสียหาย 7,363,708 บาท ประกันชีวิตและประกันอุบัติเหตุ (PA) 3 ราย ประเมินความเสียหาย 250,000 บาท
เลขาธิการ คปภ. กล่าวว่า กรมธรรม์ประกันภัยที่ให้ความคุ้มครองกรณีน้ําท่วม ได้แก่ กรมธรรม์ประกันอัคคีภัย และซื้อความคุ้มครองภัยธรรมชาติเพิ่มเติม กรมธรรม์ประกันอัคคีภัยที่อยู่อาศัยแบบประหยัดสําหรับรายย่อย (ไมโครอินชัวรันส์) กรมธรรม์ประกันภัยรถยนต์ ภาคสมัครใจ (ประเภท 1) หรือกรมธรรม์ประกันภัยรถยนต์ภาคสมัครใจประเภทอื่นที่ซื้อความคุ้มครองภัยน้ําท่วมหรือภัยธรรมชาติเพิ่มเติมและกรมธรรม์ประกันความเสี่ยงภัยทรัพย์สิน (IAR) รวมถึงกรมธรรม์ประกันชีวิต ฉะนั้นขอให้ผู้เอาประกันภัยตรวจสอบกรมธรรม์ด้วยว่าเป็นแบบใดและคุ้มครองเพียงใด ซึ่งหากมีข้อสงสัยให้ประสานงานกับบริษัทที่รับประกันภัยหรือสายด่วน คปภ. 1186 โดยอย่าหลงเชื่อคําแอบอ้างใดๆทั้งสิ้น
ทั้งนี้จากข้อมูลความเสียหายในครั้งนี้จะเห็นได้ว่ารถยนต์ที่ทําประกันภัยได้รับผลกระทบจากภัยน้ําท่วมเป็นจํานวนมาก โดยเฉพาะในพื้นที่จังหวัดนครศรีธรรมราช และชุมพร ซึ่งถูกน้ําท่วมเป็นระลอกที่ 2 ทําให้ประชาชนมีความยากลําบากในการชักลากรถยนต์ออกจากพื้นที่เพื่อนํารถยนต์ไปซ่อมในจุดที่ให้บริการซ่อมรถยนต์ ดังนั้นตนจึงได้สั่งการให้สํานักงาน คปภ.ภาค 8 (สุราษฎร์ธานี) และ สํานักงาน คปภ. ภาค 9 (สงขลา) ตั้งศูนย์ประสานงานและจัดชุดโมบายเคลื่อนที่ โดยสํานักงานคปภ.ภาค 8 (สุราษฎร์ธานี) ให้จัดตั้งศูนย์ช่วยเหลือประชาชนด้านประกันภัยในทุกจังหวัดที่รับผิดชอบ และให้จัดหน่วยเคลื่อนที่ไปดําเนินการร่วมกับสํานักงานคปภ.จังหวัดชุมพรและจังหวัดประจวบคีรีขันธ์ ส่วนสํานักงานคปภ.ภาค 9 (สงขลา) ให้จัดตั้งศูนย์ช่วยเหลือประชาชนด้านประกันภัยในทุกจังหวัดที่รับผิดชอบ รวมทั้งให้จัดหน่วยเคลื่อนที่ไปดําเนินการร่วมกับสํานักงานคปภ.จังหวัด โดยให้ผู้อํานวยการสํานักงานคปภ.ภาค 9 เป็นหัวหน้าทีมหน่วยเคลื่อนที่ไปปฏิบัติงานร่วมกับผู้อํานวยการสํานักงานคปภ.จังหวัดนครศรีธรรมราช และอีกชุดให้จัดทีมหน่วยเคลื่อนที่ โดยให้ไปดําเนินการร่วมกับผู้อํานวยการสํานักงานคปภ.จังหวัดปัตตานี ยะลา และนราธิวาส
นอกจากนี้ตนยังได้เน้นย้ําให้ผู้บริหารของสํานักงาน คปภ. ในพื้นที่น้ําท่วมติดตามเหตุการณ์อย่างใกล้ชิดโดยรายงานต่อเลขาธิการคปภ.โดยตรง และหากมีปัญหาข้อข้องใจในทางปฏิบัติให้ประสานงานโดยตรงกับเลขาธิการ คปภ. ทั้งนี้ในเรื่องของการเคลมค่าสินไหมทดแทนให้กับประชาชนจะต้องเป็นไปอย่างรวดเร็ว มีประสิทธิภาพและเป็นธรรม โดยการซ่อมรถยนต์ให้ยึดถือแนวปฏิบัติตามมาตรฐานการซ่อมรถยนต์ที่ถูกน้ําท่วม ซึ่งแบ่งเป็น 5 ระดับ คือ ระดับ A น้ําท่วมถึงพื้นรถยนต์ ประเมินค่าซ่อม 8,000-10,000 บาท มีรายการที่ต้องดําเนินการ 15 รายการ เช่น ตรวจสอบแบ็ตเตอรี่ (ถอดขั้ว/ตรวจสอบน้ํากลั่น/ไฟ-ชาร์ท) ทําความสะอาดตัวรถ ล้าง-อัด-ฉีด ขัดสี ถอดเบาะนั่ง หน้า-หลัง ถอดคอนโซลกลาง (คันเกียร์) ถอดพรมในเก๋ง-ซักล้าง-ตาก-อบแห้ง ถอดคันเร่ง (รถที่ควบคุมด้วยระบบไฟฟ้าและเซ็นเซอร์) ถอดลูกยางอุดรูพื้นรถและทําความสะอาด ล้างทําความสะอาดห้องเครื่อง-เป่าแห้ง ตรวจสอบทําความสะอาดระบบเบรก 4 ล้อ/ผ้าเบรก ทําความสะอาดสายไฟ-ปลั๊กไฟด้วยน้ํายาเคมีภัณฑ์ ตรวจสอบชุดท่อพักไอเสีย (แคทธาเรติค)
ระดับ B น้ําท่วมถึงเบาะนั่ง ประเมินค่าซ่อม 15,000 -20,000 บาท มีรายการที่ต้องดําเนินการ 26 รายการ โดยเพิ่มเติมจาก 15 รายการในระดับ A คือ การถ่ายน้ํามันเครื่อง-เกียร์-เฟืองท้าย กรองน้ํามันเครื่อง- กรองอากาศ-กรองเบนซิน-กรองโซล่า ตรวจระบบจุดระเบิด หัวเทียน จานจ่าย หัวฉีด ตรวจสอบชุดเพลาขับ ถอดทําความสะอาดแผงประตูทั้ง 4 บาน ตรวจชุดสวิทซ์สตาร์ท-กล่องควบคุมไฟ- กล่องฟิวส์ ถอดทําความสะอาดไล่ความชื้นระบบเข็มขัดนิรภัย ถอดทําความสะอาดชุดมอเตอร์ยกกระจกไฟฟ้า ตรวจสอบทําความสะอาดเบาะ ถอดทําความสะอาด(ไดร์สตาร์ทและไดร์ชาร์จ) เพื่อไล่ความชื้น
ระดับ C น้ําท่วมถึงส่วนล่างของคอนโซลหน้า ประเมินค่าซ่อม 25,000-30,000 บาท มีรายการที่ต้องดําเนินการ 39 รายการ โดยเพิ่มเติมจาก ระดับ A และ B คือ ตรวจสอบชุดอีโมไรท์เซอร์/ระบบ GPS (ที่ติดมากับรุ่นรถ) ตรวจสอบไล่น้ําออกจากเครื่องยนต์ ท่อไอดี ห้องเผาไหม้ ตรวจสอบลูกปืนไดชาร์ท ลูกรอก ตรวจสอบทําความสะอาดระบบไฟส่องสว่าง (ไฟหน้า-ท้าย-เลี้ยว) ตรวจเช็คระบบขับเลี้ยวไฟฟ้า ถอดตรวจเช็คตู้แอร์ มอเตอร์ โบวเวอร์ เซ็นเซอร์ ถอดหน้าปัดเรือนไมล์ เกจ์ ถอดตรวจเช็คระบบไฟฟ้าและสายไฟขั้วต่างๆ ตรวจเช็คระบบเครื่องเสียง-วิทยุ-แอมป์-ลําโพง ตรวจเช็คระบบเบรก (ABS) ตรวจชุดหม้อลมเบรก/ แม่ปั้มบน-ล่าง ตรวจสอบลูกปืนล้อ-ลูกหมาก-ลูกยางต่างๆ ผ้าหลังคา/แมกกะไลท์
ระดับ D น้ําท่วมถึงส่วนบนของคอนโซลหน้า ประเมินค่าซ่อมเริ่มต้นที่ 30,000 บาทขึ้นไป มีรายการที่ต้องดําเนินการ 40 รายการ โดยเพิ่มเติมจาก ระดับ A – C มา 1 รายการ คือ ทําสี (กรณีสีรถได้รับความเสียหาย) ซึ่งในกรณีนี้ทางบริษัทผู้รับประกันภัยอาจพิจารณาคืนทุนประกันภัยให้กับผู้เอาประกันภัยก็ได้
ระดับ E รถยนต์จมน้ําทั้งคัน ซึ่งในกรณีนี้บริษัทผู้รับประกันภัยจะคืนทุนประกันภัยให้กับผู้รับประกันภัยสถานเดียว
นอกจากนี้ เลขาธิการ คปภ. ยังได้สั่งการให้เจ้าหน้าที่ คปภ. เร่งให้ความรู้เกี่ยวกับสิทธิประโยชน์ในการซ่อมรถยนต์ที่ถูกน้ําท่วมและมีประกันภัย เพื่อไม่ให้ถูกเอารัดเอาเปรียบหรือถูกซ้ําเติมจากระบบประกันภัย รวมทั้งได้กําชับไปยังบริษัทประกันภัยให้ความช่วยเหลือผู้เอาประกันภัยอย่างเร่งด่วน มีประสิทธิภาพและเป็นธรรม ทั้งนี้หากมีข้อสงสัยสามารถสอบถามข้อมูลเพิ่มเติมได้ที่ สายด่วน คปภ. 1186 หรือ www.oic.or.th
ที่มา : กระทรวงการคลัง
ผู้นําเสนอ : กลุ่มสารนิเทศการคลัง สํานักงานปลัดกระทรวงการคลัง